โบรกแนะ “เก็งกำไร” LPN-PSH รับอานิสงส์ “บ้านล้านหลัง” เฟส 2 
โบรกแนะ “เก็งกำไร” LPN-PSH เล็งยอดขายพุ่ง รับอานิสงส์ โครงการ “บ้านล้านหลัง” เฟส 2 หลังรัฐเพิ่มวงเงินกู้เป็น 1.5 ลบ. จากเดิม 1.2 ลบ.
โบรกแนะ “เก็งกำไร” LPN-PSH เล็งยอดขายพุ่ง รับอานิสงส์ โครงการ “บ้านล้านหลัง” เฟส 2 หลังรัฐเพิ่มวงเงินกู้เป็น 1.5 ลบ. จากเดิม 1.2 ลบ.
8 มิ.ย. 2565

ผู้สื่อข่าวรายงานว่า จากกรณี นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบปรับเงื่อนไขโครงการสินเชื่อเพื่อที่อยู่อาศัยแห่งรัฐ (โครงการบ้านล้านหลัง ระยะที่ 2) จากเดิมกำหนดวงเงินกู้ที่ 1.2 ล้านบาท เป็น 1.5 ล้านบาท โดยปัจจุบัน ธนาคารอาคารสงเคราะห์ (ธอท.) ได้มีการอนุมัติสินเชื่อบ้านในโครงการนี้ไปแล้ว 12,081 ล้านบาท จากกรอบวงเงิน 2 หมื่นล้านบาท
ส่วนดอกเบี้ย คิดคงที่ 4 ปีแรกเท่ากับ 1.99% ต่อปี ปีที่ 5-7 เท่ากับเอ็มอาร์อาร์ลบ 2% ต่อปี ปีที่ 8 ถึงตลอดอายุสัญญา กรณีลูกค้ารายย่อยทั่วไป เท่ากับเอ็มอาร์อาร์ลบ 0.75% ต่อปี แต่หากเป็นลูกค้าสวัสดิการ เท่ากับเอ็มอาร์อาร์ลบ 1% ต่อปี กรณีกู้เพื่อซื้ออุปกรณ์ฯ เท่ากับเอ็มอาร์อาร์ ปัจจุบันอัตราดอกเบี้ยเอ็มอาร์อาร์ ของธนาคารอยู่ที่ 6.150% ต่อปี ผ่อนชำระผ่อนได้นานสูงสุด 40 ปี
ด้านนายกรภัทร วรเชษฐ์ ผู้อำนวยการฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด (มหาชน) กล่าวว่า จะเป็นปัจจัยบวกต่อผู้ประกอบการกลุ่มอสังหาริมทรัพย์ที่นำบ้านเข้าร่วมโครงการได้มากขึ้น โดยเฉพาะผู้ประกอบการที่เน้นบ้านในระดับล่าง ได้แก่ บริษัท แอล.พี.เอ็น.ดีเวลลอปเมนท์ จำกัด (มหาชน) หรือ LPN และบริษัท พฤกษา โฮลดิ้ง จำกัด (มหาชน) หรือ PSH เบื้องต้นแนะนำ “ซื้อเก็งกำไร” ซึ่งคาดว่าจะได้ประโยชน์จาก Demand หรือความต้องการซื้อของประชาชนมากยิ่งขึ้น